41.		Zmluva o dielo (§ 536 a nasl. OZ)
Čl. I
Zmluvné strany
1.	Objednávateľ:	INPROP, spol. s r.o., 010 01 Žilina, Národná ul. č. 8, 
		IČO, DIČ, IČ DPH
		zastúpená Ing. Petrom Bielym, konateľom
		zapísaná v obchodnom registri Okresného súdu v Žiline, vo vl. č. ..............................
2.	Zhotoviteľ: 	STAVOPROJEKT, a.s., 010 01 Žilina, Hlinská ul. č. 7598, 
		IČO, DIČ, IČ DPH
		zastúpená Ing. Tomášom Čiernym, predsedom predstavenstva,
		zapísaná v obchodnom registri Okresného súdu v Žiline, vo vl. č. ..............................
uzavierajú 
zmluvu o dielo
nasledujúceho znenia:
Čl. II
Predmet diela
1.	Zhotoviteľ sa zaväzuje vykonať rekonštrukciu prevádzkových priestorov v prízemí budovy v Žiline na Národnej ulici č. 8. Rekonštrukcia bude vykonaná podľa projektu spracovaného zhotoviteľom, ktorého súčasťou je i rozpočet na túto rekonštrukciu (príloha č. 1).
2.	Objednávateľ sa zaväzuje zhotovené dielo prevziať a zaplatiť cenu diela.
3.	Právoplatné stavebné povolenie bolo zhotoviteľovi odovzdané dňa 3. 7. 2023 (jeho kópia tvorí prílohu č. 2 tejto zmluvy).
Čl. III
Doba vykonania diela
1.	Stavenisko (prevádzku) odovzdá objednávateľ zhotoviteľovi dňa 1. 8. 2023. V prípade, že objednávateľ neodovzdá stavenisko v uvedenom termíne, ak nebude dohodnuté niečo iné, predlžuje sa termín dokončenia rekonštrukcie podľa ods. 2 o rovnaký počet dní, počas ktorých trvalo omeškanie objednávateľa. Ak toto omeškanie presiahlo dobu 15 dní, má zhotoviteľ právo od zmluvy odstúpiť.
2.	Rekonštrukcia bude dokončená a zhotovené dielo bude odovzdané objednávateľovi dňa 1. 8. 2024. Pri nedodržaní tohto termínu zaplatí zhotoviteľ úroky z omeškania vo výške 0,5 % z ceny diela za každý deň omeškania.
Čl. IV
Cena diela
1.	Za dielo zaplatí objednávateľ čiastku 320 000 € (tristodvadsať tisíc eur), ktorá je odvodená z rozpočtu spracovaného pred uzavretím zmluvy (príloha č. 1). Táto cena môže byť zvýšená o náklady vynaložené zhotoviteľom na práce nad rámec tejto zmluvy (pri dodržaní podmienok stanovených v Čl. VII ods. 3).
2.	Objednávateľ zaplatí prvú splátku na cenu diela vo výške 120 000 € (slovom jednostodvadsaťtisíc eur), ktorá je splatná tri dni odo dňa podpisu tejto zmluvy. Druhú splátku vo výške 100 000 € (jednostotisíc eur) zaplatí objednávateľ na základe zálohového listu, ktorý vystaví zhotoviteľ po dokončení 50 % projektových prác. Splatnosť druhej splátky je päť dní odo dňa, kedy objednávateľ obdrží zálohový list.
3.	Doplatok ceny diela zaplatí objednávateľ do 15 dní po doručení faktúry vystavenej zhotoviteľom.
4.	Pri omeškaní so zaplatením zálohy alebo doplatku ceny diela podľa predchádzajúcich odsekov zaplatí objednávateľ úroky z omeškania vo výške 0,5 % z dlžnej čiastky za každý deň omeškania.
Čl. V
Súčinnosť objednávateľa
1.	Objednávateľ odovzdá v termíne uvedenom v Čl. II ods. 1 stavenisko v stave spôsobilom na začatie stavby. Objednávateľ je povinný počas celej doby stavby zabezpečiť zhotoviteľovi možnosť odberu elektrickej energie a vody. Zamestnanci zhotoviteľa sú oprávnení používať sociálne zariadenie, ktoré prilieha k stavenisku.
2.	Na dobu od 1. 8. 2023 do 1. 8. 2024 zabezpečí odo dňa začatia stavby objednávateľ výluku priľahlej časti chodníka a cesty pre dovoz materiálu. Objednávateľ ďalej zabezpečí najneskôr do dvoch dní od začatia stavby pristavenie kontajnera na odvoz sutiny.
3.	O odovzdaní staveniska sa vyhotoví zápis, ktorý sa podpisom obidvoch zmluvných strán stáva súčasťou tejto zmluvy.
Čl. VI
Vykonanie diela
1.	Zhotoviteľ sa zaväzuje udržovať poriadok na stavenisku i na používanej časti cesty a chodníka. Najneskôr do siedmich dní po dokončení diela stavenisko uvoľní.
2.	O postupe prác vedie zhotoviteľ stavebný denník, ktorý bude raz za mesiac predkladať ku kontrole objednávateľovi.
Čl. VI
Odovzdanie a prevzatie diela
1.	Zhotoviteľ vyzve objednávateľa písomne sedem dní vopred na odovzdanie a prevzatie diela v mieste stavby.
2.	O výsledku preberacieho konania bude spísaný zápis, ktorý podpíšu obidve strany. V jeho závere objednávateľ výslovne uvedie, že dielo preberá, s uvedením prípadných vád diela a postupom ich odstránenia.
3.	Vlastnícke právo k dokončenej stavbe a nebezpečenstvo škody prechádzajú na objednávateľa dňom odovzdania a prevzatia diela, uvedeného v zápise o úspešnom odovzdaní a prevzatí.
4.	Záručná doba na stavebné práce vykonané zhotoviteľom podľa tejto zmluvy je päť rokov od prevzatia diela objednávateľom.
Čl. VII
Záverečné ustanovenia
1.	Vo všetkých ostatných otázkach, výslovne neupravených touto zmluvou, sa postupuje podľa príslušných ustanovení Obchodného zákonníka.
2.	Táto zmluva je vyhotovená v štyroch vyhotoveniach, z ktorých každá strana obdrží dve.
3.	Zmenu zmluvy možno urobiť iba písomne. Ak sa v priebehu vykonávania stavby vyskytne potreba uskutočnenia ďalších prác, ktoré nebolo možné predvídať, musí byť dohodnuté ich vykonanie i cena, a to v podobe dodatku tejto zmluvy.
Čl. VIII
Zástupcovia zmluvných strán
1.	Vo všetkých veciach tejto zmluvy konajú
–	za objednávateľa: Ing. Peter Biely, konateľ
–	za zhotoviteľa: Ing. Tomáš Čierny, predseda predstavenstva.
2.	V technických otázkach súvisiacich s vlastným vykonávaním stavby, kedy nedochádza k zmene obsahu tejto zmluvy, konajú:
–	za objednávateľa: Ing. Mikuláš Belák, technický riaditeľ
–	za zhotoviteľa: Mgr. Ján Medveď, podpredseda predstavenstva.
Žilina 30. 6. 2023
					objednávateľ	zhotoviteľ
Prílohy:
1.	Rozpočet
2.	Právoplatné stavebné povolenie
3.	Projektová dokumentácia
Poznámka
Podstatou zmluvy o dielo podľa § 536 a nasl. OZ je záväzok zhotoviteľa vykonať dohodnuté dielo a záväzok objednávateľa zaplatiť za jeho vykonanie.
Podstatnými náležitosťami zmluvy sú:
a)	vymedzenie diela; dielom podľa OZ rozumieme zhotovenie určitej veci, montáž veci, jej údržbu, vykonanie opravy alebo úpravy, prípadne hmotne zachytený výsledok inej činnosti; dielom je vždy zhotovenie, montáž, údržba, oprava alebo úprava stavby, alebo jej časti (možnosť zámeny s kúpnou zmluvou),
b)	cena diela; tá sa určuje niekoľkými spôsobmi:
•	pevne dohodnutá cena diela,
•	určenie spôsoby tvorby ceny diela,
•	tzv. obvyklá cena,
•	cena podľa rozpočtu (pozri § 547 OZ).
Vzhľadom na zložitosť problematiky zmluvy o dielo je pravidlom, že zmluvné strany za podstatné vyhlásia aj ďalšie náležitosti, ktoré podľa zákona nie sú podmienkou jej platnosti. Ide predovšetkým o čas, akosť, podmienky vykonania diela a podobne.
Obchodný zákonník nestanovuje pre zmluvu o dielo písomnú formu ako podmienku jej platnosti. 
Vzhľadom na charakter zmluvy a možnú zložitosť zhotovenia diela v praxi prevažuje jej písomná forma.